آقای دوکتور هئیت ، سیز پان تورکلرین رئیسی سینیزمی ؟ (10)
آقای دوکتور هئیت ، سیز پان تورکلرین رئیسی سینیزمی ؟ (10)
دوکتور هئیتدن اؤزل خاطیرهلر
حسن راشدی : اول اوردیبهشت ۱۳۹۴
سؤیلهنیلن تاریخ : ۴ اسفند۱۳۷۹ پنجشنبه
مکان : " جان آذربایجان " دفتری ، " قومیت لر " جلسهسی ، جمالزاده خیابانی ، تهران
زامان : آخشام اوستو
۱۳۷۹ جو ایل دی آیینین ۱۰ جو گونو تهرانین جنوبی جمالزاده خیابانیندا " جان آذربایجان " آدلی بیر دفتر آچیلدی (۱) ؛ بو دفترده تورکجه - فارسجا هم " پیک آذر "مجلهسی حاضیرلانیر و هم " قومیتلر جلسهسی " و یا فارسجا دئییلن "جلسه قومیت ها " تشکیل تاپیردی .
بو مکان ۱۳۷۹ جو ایلین سونلارینا یاخین جنوبی جمالزاده خیابانینین بیر آز آشاغاسینا و کوچه نین ایچینه منتقل اولدو . " قومیتلر " جلسهسینده ایرانین مختلیف میلّیّتلریندن اولان او جملهدن تورک ، عرب ، تورکمن و کورد میلّی فعاللاری نمایندهلری اشتراک ائدیر و ایرانین آنایاساسینین ۱۵ و ۱۹ جو مادهسینین نئجه اجرا اولماسی بارهده فیکیر موبادیلهسی آپاریردیلار ، بو جلسهلرده یالنیز بلوچلاردان نماینده یوخ ایدی .
جلسه آدینین " قومیتلر جلسهسی " اولماسیندان هئچ کس راضی دئییل ایدی و اونون آدینین "میلّیتلر جلسهسی " اولماسینی داها اویغون گؤروردولر ، آمما دؤلت ایراد توتماسین دئیه بو آدلا جلسهلر کئچیردی .
اصلینده بو جلسهنی بیزلر ( تورکلر ) تشکیل ائتمیشدیک آمما باشقا میلّیتلریده جلسهیه چاغیریر و اونلارلا بیرلیکده آنایاسانین 15 و 19 جو مادهسینین نئجه اجراسینا یازیلی متن حاضیرلاماغا پلانا باشلامیشدیق و بو ساحهده حتی حقوقشناسلارلادا گؤروشمک و متن حاضیرلاناندان سونرا دوستلار طریقیایله مجلیس نماینده لریندن 50 نفره قدر امضاء آلیب و مجلیسده بیر طرح کیمی مطرح اولماسینیدا نظرده توتموشدوق .
بو جلسهده آردیجیل اولاراق تورکلردن:
دوکتور جواد هئیت ، من ( حسن راشدی ) ، اکبر آزاد ، محمدرضا هئیت ، کمال مرادی ، علیرضا صرافی ، دوکتور حسن جعفرزاده ، ابراهیم رفرف و ...
عرب لردن : عزیزی بنی طرف ، مشرّف
تورکمنلردن : عبدالرحمان دیه جی
کوردلردن : دوکتور ابریشمی
شرکت ائدیردیک . جلسهده تورکلردن علاوه باشقا میلّیّتلر اولدوغونا گؤره رسمی جلسهده دانیشیلان دیل عمومیتله فارسجا ایدی . بو جلسهنین بیرینجی ایشلریندن 773 نفر مجلیس نمایندهلری و قلم اهلی اولان تانینمیش انسانلارین امضاسیایله 1380 جی ایلین اوللرینده جمهور باشقان محمد خاتمییه یازیلان و 15 و 19 جو آنایاسا ماده سینین اجراسینی ایستهمک مکتوبو اولدو .
بو مکتوبون قیسا متنی اوردیبهشت آیینین 16سی 1380 جی ایل تهرانین همشهری ، آفتاب یزد ، صدای عدالت و همبستگی گونده لیکلرینده چاپ اولدو .
بو جلسهلرین بیرینده و اسفند آیینین دؤردونده جلسه نین آغ ساققالی دوکتور هئیت دئدی :
" بو هفته دؤلت طرفیندن " وزارت امور خارجه" ده تشکیل تاپان " ایران - توران " جلسهسینده ورجاوند و عنایت اله رضادا وار ایدی ، اونلار بیزلری بوردا گؤردوکده چوخ ناراحات و عصبی اولموشدولار ، چونکو لازیم اولان و انتظارلاریندان اوزاق اولان جاوابلاری بیزلردن ائشیدیردیلر .
جلسه قورتاراندان سونرا دوکتور مهاجرانی باصطلاح دانیشگاه اوستادی وظیفهسینی داشییان یانینندا دوران بیر نفره منی تانیتدیریب دئدی :
" آقای دوکتور هئیت " وارلیق " مجله سینین مدیری دیر ." دانیشگاه اوستادی آدینی داشییان بو آدام منه دؤنوب دئدی : آقای دکتر شما رئیس پان ترکها هستید ؟ ( آقای دوکتور سیز پان تورکلرین رئیسی سینیزمی ؟) . مهاجرانی اوتاناراق باشینی آشاغا سالدی ، من گؤردوم بو آدام هم ساوادسیز هم ادبسیزدیر ؛ دئدیم : بلی !
سونرا آرتیردیم ، سیز وارلیق مجلهسینی اوخویوبسونوزمو ؟ دئدی : نه ( یوخ ) .
دئدیم اگر سیز وارلیق مجلهسینی اوخوماییبسیزسا نهدن دئییرسیز من پان تورکلرین رئیسی یم؟
دئدی : بئله دئییرلر .
من دئدیم : اؤلوم اولسون نه قدر پان تورک ، پان فارس ، پان آریا و باشقا پان وار ....!
سونرا دوکتور مهاجرانی او آداما اوزونو توتوب دئدی :
آقای دوکتور هئیت ایرانین ماهر جراحی و تانینمیش شخصیتی آقای علی هئیتین اوغلودور.
...........................................................................................
(۱) بو مکانین کیمین طرفیندن آچیلماسینین آدینین گلمهسینه بلکه اؤزو راضی اولماسین دئیه آدینی گتیرمهدیک
azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab unk azb_Arab